Izvor: Shutterstock Ilustracija

Predstavnici Vlade i Radne grupe preduzeća Pošte Srbije nisu postigli dogovor o obustavi štrajka.

Iz sindikata PTT Srbija za N1 kažu da do dogovora nije došlo zato što poslovodstvo nije dostavilo podatke, kako im je bilo rečeno - do 16 časova, a koji se odnose na raspodelu procenata povećanja zarada.

"U obavezi su da to učine do ponedeljka do 9h, kada će se nastaviti razgovori oko eventualnog prekida protesta i obustave rada", rekao je za N1 Radoje Đermanović iz tog sindikata.

Podsećamo, obustava rada u poštama širom Srbije počela je od utorka. Zaposleni kažu da će tako biti do daljeg, sve dok im se ne obezbede bolje zarade.

Podsećaju da su plate u Poštama Srbije od 32 do 39.000 dinara, a ono što traže je povećanje u visini republičkog proseka koji iznosi oko 54.000 dinara.

U Pošti Srbije zaposleno je oko 15.000 ljudi, a nema zvaničnih podataka koliko je poštara i radnika u štrajku.